**Beretning for Rønne Byforenings arbejde i 2021.**

Denne beretning for Rønne Byforening gælder fra vores generalforsamling i september 2021 til udgangen af 2021.

Pga. corona situationen flyttede vi sidste års generalforsamling, som skulle have været afholdt i april/maj måned, til september måned 2021. Det blev da muligt at være samlet på en næsten normal måde trods corona situationen.

Vi vil gerne ind i rytmen med at afholde generalforsamling i marts/april, så derfor denne korte beretning for de sidste 4 måneder i 2021, men også lidt om fremtiden.

For 2021 frem til generalforsamlingen i september ligger der en meget fyldig beretning fra tidligere formand Niels-Holgers side på Byforeningens hjemmeside.

**Vedr. den gamle losseplads**, som vi var meget engageret i, fik vi af havnens tidligere bestyrelsesformand og nu også tidligere direktør lovning på et erstatningsareal, som kan erstatte det tabte areal. Niels-Holger nævnte sidste år, at det åbenbart er gået i glemmebogen, det tror vi ikke på, vi har i hvert tilfælde ikke glemt det. Vi drømmer stadig om et erstatningsareal på den såkaldte trekantsgrund ved Nørrekås. Rønne Byforening har ingen drøm om et stort Vandkulturhus ved Nørrekås.

I forbindelse med havneudbygningen hilser vi den nye forening: Rønne Havbad med en sauna ved den nye strand syd for havnen velkommen. Dette projekt har vind i sejlende med store tilskud fra Realdania og lokalefonde. Tillykke med det.

Arbejdet med forlængelse af den nye mole foregår stadig, og nedramning af spuns høres stadig over det meste af byen, og der køres hver dag sten til den nye forlængelse. Det larmer med buller og brag og motorstøj.

Vi må i udviklingens gode navn blot se og lytte til dette et stykke tid endnu.

**Rønnes Byudviklingsprojekt** som har kørt i mange år med konsulenter og borgerinddragelser og mange møder blev brat sat i stå i mindst 2 år i forbindelse med budgetforliget i kommunalbestyrelsen september/oktober måned 2021.

Der er i perioden fremkommet mange gode forslag og der blev brugt rigtig mange kræfter på dette byudviklingsprojekt. Det har været meget skuffende og frustrerende for alle de involverede, og det er svært at forestille sig, at projektet kommer videre de nærmeste år, da der allerede nu er meldinger om, at kommunen mangler 65 mill. kr i 2023 og 145 mill. kr i 2024. Vi vil dog være klar til at arbejde videre med disse projekter, hvis de ønskes til live igen. Det siges optimistisk at projekterne er inde i en ”modningsproces”, så man håber åbenbart stadig på at noget skal ske.

**Byforeningen har dog været med til møder om mindre vedligeholdelsesopgave** i bymidten og ligeledes mindre opgaver på Nørrekås. Der er virkelig brug for indsatser både på Store Torv og i gågaden og på Nørrekås. Det er rigtigt trist at se, hvordan de flotte og unikke belægninger i gågaden og Torvet med Torvegade nedprioriteres. Det er rigtigt ærgerligt, at det ikke har kommunens store interesse. Belægningerne repræsenterer en stor værdi, og er unike også set i et større perspektiv med andre byer i Danmark og med de lande, som vi omgiver os med.

**Den nye færge som indsættes sidst p**å året, har et større behov for opmarchbåse i land, da der kan medtages flere biler end på de nuværende færger. Som det ser ud nu, vil det betyde at vejstykket på Vesthavnsvej, fra Kystvejen frem til rundkørslen ved Bådehavnsvej omlægges, og tankstationen flyttes. Hvorhen er der vist ingen der ved endnu, men den forbliver på havnen, tæt på færgen forlyder det. Det ser ud som om dette projekt vil dryppe lidt af på Nørrekåsområdet, som i rigtig mange år har været nedprioriteret. Det er noget af det værste vi kan vise vores gæster som kommer med færgerne, det er det første indtryk de mødes med. Det gælder området omkring” Den gamle remise”, og arealet mod vest til vinteropbevaring af både.

Det forlyder at, den gamle Remise skal rumme et midlertidigt ungdomshus uden opvarmning ved siden af den nye midlertidige skateboardbane. Der er afsat penge til disse aktiviteter med ca. 700.000 kr til skateboard bane og 3,1 mill kr til midlertidigt ungdomshus. Man kan undre sig over, hvorfor der bruges så mange penge på midlertidige tiltag.

For egen regning vil jeg foreslå at remisen og sidebygning fjernes det vil give luft og sol på Nørrekås.

Det forlyder også, at der ikke er midler til ”voksen hjælp” i projektet. Der arbejdes dog med nogle tanker om, at ungdomsskolen skal tilknyttes projektet for at få nogle voksne på banen. Vi i bestyrelsen regner med, at vi får mulighed for at udtale os om dette projekt inden det bliver igangsat.

**Af Rønne Byforenings vedtægter** fremgår det af § 2 at foreningens formål er:

* at styrke borgernes interesse for og bevidsthed om bevaring af Rønne Bys æstetiske og kulturhistoriske særpræg, med hensyn til byrum, gadebillede og enkelt bygninger.
* at påvirke myndigheder og borgere til at udvise størst mulig hensyn til Rønnes særpræg og byhistoriske kultur arv.
* at deltage i og præge debatten om fremtidens byudvikling
* at præmiere bygningsrenovering der understøtter bevarelse af Rønne Bymiljø.

Det er noget af en opgave vi har, men nuværende bestyrelsen forsøger efter bedste evne at efterleve denne formålsparagraf, som også tidligere bestyrelser har gjort det.

Når der er offentlige høringer om byggerier, lokalplaner eller dispensationer fra den bevarende lokalplan er det sædvane, at Byforeningen reagerer og svarer med kommentarer. Vi fremfører vores argumenter, som embedsværket og politikerne forhåbentlig tager hensyn til. Det lykkes ikke altid, men måske med små justeringer. Vi har dog indtryk af, at der lyttes til os.

**Jeg vil her i overskrifter nævne projekter**, som er i gang nu, og hvor vi fik mulighed for at blive hørt.

* *Det gamle gymnasium i Søborgstræde og Storegade – nye boliger*

Arbejdet er nu i fuld gang, og det bliver spændende at se projektet færdigt.

* *Lillegade 8 – nedrivning og nyt byggeri*

Arbejdet er afsluttet og huset passer fint ind i det eksisterende miljø.

* *Ll. Ellekongstræde 2 - nedrivning af facade og genopførelse.*

Arbejdet er næsten afsluttet og huset er ført tilbage med dannebrog-vinduer og taget er ved at blive omlagt på nye lægter. En fint lille projekt. Det kan måske komme ind i rækken af de byggerier, som vi agter at præmiere.

* *Silo på industrivej, forslag om indretning til boliger*

Denne sag havde vi svært ved at sige noget positivt om, og sagen er åbenbart også opgivet.

* *vi har drøftet boxbutikker i udkanten af Rønne.*

Her er vi helt på linje med Rønne Handelstandsforening i, at det vil betyde, at Rønne som kulturhistorisk er kendt for mange specialbutikker, vil miste dette image. Forsvinder disse specialbutikker fra bymidten vil det være en katastrofe for Rønne. De unge er jo forsvundet til Campus.

**Vi har i bestyrelsen også drøftet den nye affaldsordning**, hvor der i første omgang blev meldt ud, at alle husstande i Rønne skulle have mellem 3-4 beholdere til sortering af affald. Det er BOFA som er projektleder på denne opgave og der arbejdes på at finde løsninger, som kan implementeres i byen uden 3-4 spande foran hvert hus. I den gamle bydel arbejdes der på indretninger af ”affalds-øer”, evt. nedgravet. Det betyder dog at nogle husstande vil få op til 300 m til affaldsindsamling.

**Vi har også interesseret os for hvilke regler der gælder for opladning af el-drevne** biler, når de parkeres foran eget hus. Der findes nogle overordnede regler på landsplan, hvor det ikke er muligt, at lade foran eget hus med ledning over fortovet, ligesom det heller ikke er muligt at parkere på fortovet for at lede. Kommunen har lovet, at der i juni måned, vil blive udsendt nogle generelle regler, som kan anvendes i Rønne by.

**Rønne Byforening havde tidligere en tradition for, som nævnt i vores vedtægter, at uddele en årlig pris** for gode eksempler på istandsættelser af huse, eller andre tiltag som forskønner Rønne.

Der har været ønske om at genoplive et tidligere tiltag i Byforeningens regi ang. påskønnelse af huse og miljøer. Til det formål uddeles en kakkel til eventuel indmuring i facaden af pågældende bygning. Der blev uddelt et diplom for dette, sidst i 2021 til Jensens Bageri i Lille Madsegade /Smallesund. Kaklen kan ses indmuret i facaden på flere huse i de gamle bydele.

Til kaklen, der er udformet af keramiker Ulla Gahrn på Hjorths Fabrik, blev der fremstillet en form – og denne er nu genfundet hos Hjorths Fabrik og kaklen er genfremstillet i foreløbig fem eksemplarer. Vi er sikre på, at det nok skal lykkes Byforeningen at præmiere enkelt huse de kommende år.

I samme forbindelse arbejder vi på. at lave en ny folder til en hvervekampagne, således at vi kan få flere borgere interesseret i foreningens arbejde. Ebbe har lagt hovedet i blød og har tanker om at koble denne hvervekampagne sammen med en konkurrence om at blive ”årets hus” i Rønne, hvor medlemmerne måske får mulighed for at stemme og vinde en præmie.

**Vi har bemærket at Rønne Handelsstandsforening efterlyser** en egentlig borgerforening i Rønne, som også kan tage sig af praktiske opgaver med evt. bevilling fra kommunen eller muligvis tilskud fra Rønne-Knudsker Byting, hvis der er brug for penge. Handelsstandsforeningens energiske formand Jan Bidstrup har helt ret i, at en sådan forening ikke findes i Rønne. Jeg synes, der er et rigt foreningsliv i Rønne, om der er brug for nye/flere foreninger, kan jeg godt blive i tvivl om.

**At drive foreninger** medfører forpligtelser, som man måske ikke tænker på. Der skal afholdes generalforsamlinger, der skal vælges personer, som skal udfylde arbejdet med hvem skal være formand, hvem skal være kasserer, hvem skal være sekretær og ikke mindst hvem skal være medlemmer. Der skal oprettes bankkonto med CVR nr. Det er ikke altid nemt. Derudover kræver bankerne nu 1000 kr, for blot at have en konto, det svarer til 10 foreningskontingenter i Byforeningen, og hvis man så ikke følger bankens regler om hvidvask, ja så lukkes kontoen indtil man opfører sig, som banken ønsker. Barske løjer.

 Nå.. Vi har jo et netværk af ildsjæle i dem, der kalder sig Grønne Rønne. De kunne måske være kimen til en egentlig borgerforening, hvem ved? Vi mangler stadig at se en tidligere politiker i dette arbejdet.

**Rønne Byforening har, som jeg tidligere omtalte** en anden opgave, nemlig at være med til at sikre det gode bymiljø, at sikre smukke og harmoniske løsninger, arbejde for arkitektonisk vellykkede byrum, arbejde for bevaring af god byggeskik og arbejde for en udvikling af vores by, som giver plads og udfoldelsesmuligheder til alle befolkningsgrupper – også de unge. På den måde er vi en påvirknings-organisation og ikke en egentlig aktivitetsforening. Overlapninger foreningerne imellem vil selvfølgelig forekomme.

**Bestyrelsen holder jævnligt møder** ca. hver anden måned for at holde gryden i kog. Hvis der er opgaver med f.eks. høringer som kræver svar, kan bestyrelsen hurtigt sammenkaldes og på den måde give vores besyv med.

**Som ny formand vil jeg gerne takke** den øvrige bestyrelse og vores kasserer udenfor bestyrelsen for et godt og engageret samarbejde, det tegner godt.

Jeg er glad for, at Byforeningens tidligere formand Niels-Holger, indtil videre har påtaget sig det store arbejde, det er at vedligeholde Byforeningens hjemmeside. Hjemmesiden er opbygget gennem mange år og indeholder fantastisk mange oplysninger om Rønne, og mange henvisninger til andre hjemmesider, som beskæftiger sig med Rønne. Hermed en opfordring til at logge ind på Byforeningens hjemmeside.

Endelig vil jeg gerne takke Bornholms Regionskommune for at inddrage os i stort og småt.

Og til slut en tak til pressen, som følger os sobert og godt.

*Tom Jensen*

6. april 2022